18 gewapende mans beroof sentrum, skiet man dood18 gewapende mans beroof sentrum, skiet man dood (Foto: Verskaf) ŉ Volskaalse soektog is Saterdagoggend van stapel gestuur na ŉ groep van sowat 18 mans wat Vrydagoggend twee kitsbanke in ŉ sentrum in Burgersfort in Limpopo beroof, en ŉ veiligheidswag doodgeskiet het. Lt.kol. Moatshe Ngoepe, woordvoerder van die polisie, sê sommige van die swaar gewapende mans het die R555 na Ohrigstad versper, terwyl ander die R37 versper het. Ngoepe sê die res van die groep het die veiligheidswagte en ander lede van die publiek beveel om op die grond te lê, terwyl hulle ŉ kitsbank oopgeboor en ŉ onbekende bedrag geld gesteel het. Een veiligheidswag is tydens die voorval doodgeskiet. 18 gewapende mans beroof sentrum, skiet man dood (Foto: Verskaf) Ngoepe sê die mans het met onderskeidelik ŉ silwer/grys Nissan Navara-bakkie, ŉ silwer Audi en ŉ wit Volkswagen Golf 6 gery. Die Navara-bakkie, wat met bloed – dié van ŉ rower wat gewond is – besmeer is, is ná die voorval naby die toneel gevind. Volgens ŉ betroubare bron wat anoniem wil bly, is die verkoeler van die bakkie raakgeskiet, en het die bakkie daarom byna 20 km verder gaan staan. Daar word ook vermoed dat minstens twee rowers in die voorval gewond is. “Die bakkie is vol bloed, en ons vermoed dit is omdat meer as een verdagte gewond is.” Die anonieme bron het ook gesê die veiligheidswag is geskiet ná hy van die toneel wou vlug. Geen verdagtes is nog in hegtenis geneem nie. Enigeen met meer inligting word gevra om kapt. Boshomane te kontak by 079 894 5501.